钦定古今图书集成/明伦汇编/氏族典/第636卷 > 《凌迪知万姓统谱》 > 女奚烈守愚
## 钦定古今图书集成/明伦汇编/氏族典/第636卷 > 《凌迪知万姓统谱》 > 女奚烈守愚

按《金史女奚烈守愚传》：“守愚字仲晦，本名胡里改门，
真定府人也。六岁知读书，既龀，或谓食肉昏神识，乃
戒而不食。性至孝，父殁时年十五，营葬如礼。治家有
法，乡人称之。中明昌二年进士，调深泽主簿，治有声。
迁怀仁令，改弘文校理。秩满，为临沂令。蝗起莒、密间，
独不入临沂境。母丧，勺饮不入口三日，终丧未尝至内寝。服除，除同知登闻检院、永定军节度副使。大安
二年，除保大军节度使，改翰林学士。三年，卒。守愚忠
实无华，孜孜于公，盖天性然也。